**INFORMÁCIA K VYHODNOTENIU EKONOMICKEJ DIPLOMACIE SR ZA ROK 2018**

(materiál na diskusiu)

Informácia k spôsobu vyhodnotenia ekonomickej diplomacie SR za rok 2018 je predložená na rokovanie Rady vlády SR na podporu exportu a investícií (RVPEI) v podobe stručného materiálu na diskusiu *(discussion paper)* v súvislosti s prípravou materiálu *„Správa o stave a výsledkoch ekonomickej diplomacie za rok 2018“.*

**SITUÁCIA:**

Vláda SR schválila „*Správu o stave a výsledkoch ekonomickej diplomacie za rok 2017“* až 23. mája 2018. Dôvodom neskorého prerokovania minuloročnej správy vládou SR bola požiadavka prerokovať ju predtým na RVPEI. Keďže však RVPEI zasadala až 9. mája 2018 (predtým 15.3.2017), došlo k situácii, že správa o ekonomickej diplomacii za rok 2017 síce bola predložená na rokovanie vlády už v januári 2018, ale vláda SR ju prerokovala až 23. mája 2018, čiže po piatich mesiacoch a so stratou aktuálnosti.

Takémuto časovému sklzu sa chceme v tomto roku vyhnúť. MZVaEZ SR sa preto rozhodlo nastaviť proces prípravy správy o ekonomickej diplomacii za rok 2018 tak, aby sa ňou RVPEI zaoberala v predstihu, a to ešte pred samotným vypracovaním materiálu (aj pred ukončením roka).

Pozícia SR vo svete a možnosti, ktoré máme na ovplyvňovanie diania v zahraničí závisia od hospodárskej sily Slovenska. Na dosahovanie zahraničnopolitických cieľov preto potrebujeme doma silnú ekonomiku. Silné hospodárstvo krajiny je predpokladom na jej vplyv v medzinárodnom meradle, no zároveň je priamo ovplyvnené úspešnosťou SR a slovenských firiem v zahraničnom obchode. Vláda SR preto podporuje akékoľvek aktivity smerujúce k pomoci slovenským podnikateľským subjektom presadiť sa so svojimi produktmi na zahraničných trhoch. Záujmom vlády a jej ekonomickej diplomacie je „otvárať dvere“ a zabezpečiť vhodné podmienky pre presadzovanie záujmov slovenských podnikateľov v zahraničí. Vytvárať kontakty a osobné väzby v zahraničí, ktoré pomáhajú našim firmám obchodovať či investovať, lákať nové zahraničné investície na Slovensko, identifikovať bariéry obchodu, ktoré by firmy potrebovali prelomiť. Aj keď je navonok ekonomická diplomacia v práci rezortu zahraničných vecí menej viditeľná a ťažko merateľná, je jedným z hlavných prvkov poslania ministerstva. Chceme preto, aby podnikateľské zväzy a združenia boli našimi partnermi aj pri nastavovaní spôsobu vyhodnocovania ekonomickej diplomacie. A práve formou diskusie o štruktúre *„Správy o stave a výsledkoch ekonomickej diplomacie za rok 2018“* na rokovaní RVPEI dňa 21. novembra 2018 ponúkame možnosť vo väčšej miere zohľadniť názory všetkých partnerských inštitúcií (najmä ÚPPVII, MF SR, MH SR, MŠVVaŠ SR, MPRV SR, MDV SR, MPSVR SR, EXIMBANKA SR, SARIO, SBA,...) na spôsob hodnotenia ekonomickej diplomacie.

MZVaEZ SR pri tvorbe materiálu zohľadní podnety, návrhy a pripomienky RVPEI k vyhodnoteniu ekonomickej diplomacie SR za rok 2018. *„Správa o stave a výsledkoch ekonomickej diplomacie za rok 2018“* bude potom predložená do medzirezortného pripomienkového konania, v ktorom budú mať pripomienkujúce subjekty ďalšiu možnosť uplatniť svoje pripomienky. Následne bude do konca januára 2019 predložená na rokovanie vlády (v zmysle úlohy z uznesenia vlády SR č. 242 z 23. mája 2018).

**ŠTRUKTÚRA SPRÁVY O EKONOMICKEJ DIPLOMACII ZA ROK 2018**

*(NÁVRH SHSP)*

**1. Súhrnné hodnotenie výsledkov ekonomickej diplomacie za rok 2018**

* 1. Aktivity zamerané na podnikateľskú a odbornú verejnosť
	2. Podpora  medzinárodnej spolupráce v oblasti vedy, výskumu a inovácií
	3. Ekonomická diplomacia v oblasti prierezových a globálnych tém s ekonomickým

 vplyvom

* 1. Multilaterálna ekonomická diplomacia

**2. Výzvy a úlohy budúceho obdobia**

**3. Faktografická časť**

 Príloha č. 1: Bilaterálna ekonomická diplomacia

(i) Aktivity zamerané na plnenie obchodno-politických cieľov ekonomickej spolupráce podľa teritórií

(ii) Aktivity so zameraním na podporu domácich i zahraničných investícií

 Príloha č. 2: Multilaterálna ekonomická diplomacia

 (i) Spoločná obchodná politika EÚ a medzinárodný obchod

 (ii) OECD a ďalšie medzinárodné obchodné organizácie

 Príloha č. 3: Inštitucionálna spolupráca v oblasti ekonomickej diplomacie

(i) Nástroje pre koordináciu spolupráce (RVPEI, Rada SARIO, Digitálna koalícia)

 (ii) Aktivity partnerských inštitúcií v oblasti ekonomickej diplomacie

 (vstupy ÚPPVII, MF SR, MH SR, MŠVVaŠ SR, MPRV SR, MDV SR,

MPSVR SR, EXIMBANKA SR, SARIO, SBA)

 Príloha č. 4: Výskumná a inovačná spolupráca so zahraničím, inovačná diplomacia

Príloha č. 5: Projekty v rámci Projektovej schémy na podporu ekonomickej diplomacie

Príloha č. 6: Audit podnikateľských misií za rok 2018

Spracovali: Z. Šipošová (R POCE), P. Petian (POCE)

Schválil: D. Matulay, GR SHSP

Dátum: 16. november 2018